
Tämä kirja on omistettu kaikille sotaveteraaneille sekä heidän läheisilleen.









Jatkosodan vaiheet


1941 kesä–1942 kesä hyökkäysvaihe. Suomi liittoutui Saksan kanssa. Tavoitteena vallata takaisin Talvisodassa menetetyt alueet


1942–1944 asemasota vaihe. Rintamalinjat pysyivät lähes muuttumattomina.


1944 kesäkuu, Neuvostoliiton suurhyökkäys, Suomen armeija joutui vetäytymään.


1944 syyskuu rauhanneuvottelut ja sodan loppu. Moskovan välirauha. Suomi säilytti itsenäisyytensä, mutta menetti osan alueistaan, joutui maksamaan sotakorvauksia ja antamaan sotilastukikohdat Neuvostoliitolle.







Alkusanat


Tähän kirjaan on Niilo Kenjakan perikunnan pyynnöstä puhtaaksikirjoitettu hänen päiväkirjojensa tekstejä, joita hän kirjoitti lähes päivittäin ollessaan jatkosodassa 1941– 1944. Päiväkirjat tuovat meidän lähellemme sodan kauheudet, sotilaan ajatukset ja tunteet rintamalta, raastavan koti-ikävän ja taistelutahdon Suomen puolesta. Vihkoista näki, että ne olivat olleet rintamaolosuhteissa, osa likaantuneita ja kastuneita. Koskettavinta oli se, että tekstistä huokui välillä väsyneen sotilaan ajatuksen harhailu, mutta kuitenkin kyky havaita kaiken kauheuden keskellä luonnon kauneus ja tehdä inhimillisiä huomioita sekä aseveljistä että vihollisista.






Jatkosota 1941–1944


Niemisjärvellä kesällä vuonna 1941. Niilo Kenjakka toimi rakuunarykmentissä eversti Hans Olof von Essenin ja everstiluutnantti Å. Wahrenin alaisuudessa. Sotamarsalkkamme Mannerheim oli Uudenmaan rakuunarykmentin (URR) kunniapäällikkö ja tämä rykmentti oli hänen lempilapsensa.


24.6.1941 - 15.11.1941 Uudenmaan rakuunarykmentin tiedustelu-upseeri, 21.9.1941 esikunta eskadroonan päällikkö


15.11.1941 - 22.6.1944 Metsäosaston toimistoupseeri (Petroskoissa ja Aunusjoella). 16.6.1944 käskynjako Aunuksessa ja vetäytyminen alkoi 22.6.1944


23.6.1944 – 1.9.1944 Joukkueenjohtaja


2.9.1944 – 26.9.1944 Tiedustelu-upseeri


27.9.1944 - 3.11.1944 Valistusupseeri


3.11.1944 kotiutus


Osallistui taisteluihin 1941–1944 mm. seuraavissa paikoissa: Ilomantsi, Tolvajärvi, Oukannus, Ravanmäki, Lahtikylä, Sunajoki, Vornova, Sunajoen ylitys.


Niilo Kenjakka palveli aiemmin myös talvisodassa ja oli joukkueenjohtajana sekä komppanianpäällikkönä 15.11.1939 - 22.4.1940.


Kunniamerkit ja mitalit:


Sodan 1939-1940 muistomitali/sotamarsalkka Mannerheim


Sodan 1941–1945 muistomitali/presidentti U. Kekkonen


Rakuunaristi URR 1946/eversti Ehrnrooth


4. lk Vapaudenristi/sotamarsalkka Mannerheim 1940


4. lk Vapaudenristi/kenraalimajuri W. Oinonen 1/1941


4. lk Vapaudenristi/kenraalimajuri W. Oinonen 3/1941


Saksan rautaristi 2. lk/Hitler 26.9.1941









Kesäkuu 1941


Lähtö Uimaharjusta


Ilmoittautuminen Kivilahdessa Uudenmaan rakuunaryk


mentissä (URR)


Huhus


Hattuvaara









22.6.1941 sunnuntai


Tänään lähdin. Olin jo useita päiviä odotellut kutsua ylimääräisiin kertausharjoituksiin, mutta en ollut saanut. Olin vielä Helsingin sotilaspiirissä, joten määräystä ei tullut, mutta tänään Nina (serkkuni, joka on Outin apulaisena) sanoi, että Saksa on julistanut sodan Venäjälle. Sykähdyttävä uutinen. En tahtonut sitä uskoa todeksi, mutta niin se oli. Vielä Nina sanoi, että asemalla oli jo julkinen määräys seinässä reserviin kutsumisesta. Vai niin.


Kiireesti lähdin kauniista saarestani asemalle ottamaan selvää. Sillalla kulkiessani onki siellä eräs ratsuvääpeli.


Kysyin: ”Onko Saksa julistanut sodan?”


”On!”, oli reipas vastaus.


Juoksujalkaa kiiruhdin Uimaharjun asemalle. Niin oli julkinen ilmoitus 1897 (ja nuoremmat syntyneet) ilmoittautuvat heti Joensuussa Niinivaaran Kansakoululla. Jahah! Siis huomenna lähtö. Kiireesti vielä naulasin pakkilaatikon Outilleni valmiiksi ja pakkasin reppuni. Sillä ainoa juna päivässä lähti etelään Uimaharjulta kello 3.35. Outo oli tunne, kun rakkaan pikku-Outini vieressä nukuin viimeistä yötä. Lyhyt oli yö, mutta nukuin.


23.6.1941, maanantai


Juhannusaatto. Enpä muistanut, en tiennyt, että on juhannus. Mieleni täytti levottomuus, kun nousin ylös klo 2.45. Rakas pieni vaimoni oli laittanut jo kahvin. Kiireesti join ja jätin hyvästini Outilleni ja pienelle Paulilleni ja Ninalle ja lähdin asemalle. Juna lähti, saavuin Joensuuhun.


Ilmoittauduin Pohjois-Karjalan SK-piirissä kapteeni Franzenille. Sain käskykortin ja mikä sattuma, onnellinen vai ei, sain määräyksen ilmoittautua Uimaharjun Kansakoululla.


Palasin kortti taskussani ja mieleni valoisampana Lehmoon. Pääsin Oma-Avun kuorma-auton päällä Lehmoon. Menin vielä kerran Kontiolahden pika-asutustoimi-kuntaan, Janne Revon taloon. Kaikki pojat olivat Revoltakin viety. Minun aikanani tuli vielä kutsukortti Yrjö Revolle, 15-vuotiaalle.


Kun oli juhannusaatto, kävin Revon hyvässä saunassa 14-vuotiaan pojan kanssa. Nukuin illan, juhannusillan Revossa ja aamulla kello 5.30 lähdin junalla Uimaharjuun.


24.6.1941 juhannus, tiistai


Vaille 10 juoksin saareeni viemään reppuni Outini luo. Miten iloinen olikaan vaimoni. Sitten ilmoittauduin Uimaharjun koululla. Siellä oli ratsuväki prikaatin esikunta ja esikuntapäällikkö oli majuri Palmgren.


Hän kysyi henkilötietojani ja vastailin: ”JV-koulutus. Olin Taipaleenjoella ensin joukkueenjohtajana, sitten komppanianpäällikkönä. Kotipaikkani on nyt Uimaharju, olen tämän alueen metsänhoitaja. Kun olen aunukselainen, osaavat vanhempani venäjää ja minäkin ymmärrän yksinkertaisen keskustelun.”


Majuri Palmgrenin katse väljeni ja näin nyt joutuneeni omine persoonineni ja taitoineni johonkin erikoiseen tehtävään. Niin sain määräyksen ilmoittautua Kivilahden URR:ssä (Uudenmaan Rakuunarykmentissä).


Kello 12 lähti kuorma-auto Kivilahteen ja olin pian siellä, sillä matkaa oli vain 17 km.


URR:ssä oli kenttäjumalanpalvelus klo 13, sain sivullisena seurata sitä ja ajattelin. Olin itse vain JV-mies Katsoin upseerien värikkäitä pukuja, oikeita upseerisaappaita, ratsupiiskoja ja ryhtiä. Huomasin, että joukko on erilaista. Ehkä parempaa, iskevämpää. En tiedä vielä. URR:n komentaja on everstiluutnantti von Essen. Katselin häntä. Ei kovin vanha, minun kokoiseni, ryhdikäs, aina rauhallinen ilme. Puhuu virheellisesti suomea, koska on ruotsi äidinkielenä. Von Essen puhui voimakkaan puheen kosketellen Venäjän aikeita Suomea kohtaan ja sanoi: ”Ensi juhannuksena liehuvat liput luovutetun alueen saloissa.”


Tilaisuuden jälkeen ilmoittauduin URR:n adjutantille, ratsumestari Åkermanille. Komea mies, kookas, avokatseinen, reilu. Hänkin syntyperäinen ruotsinkielinen. No niin! Saatuani tiedot minusta hän arveli, että olen juuri heille lähetetty puuttuva tiedustelu-upseeri. Asia jäi vielä avoimeksi.









25.-26.6.1941, keskiviikko - torstai


Nämä päivät olin Kivilahdessa. URR:n esikunta oli Kivilahden koululla. Asuin kauppias Penttisen talon yläkerrassa, vinttikamarissa esikunta eskadroonan vääpeli Nikkilän kanssa. Varusteet olivat itselleni pääasiassa. Sain vain sadetakin ja kypärän sekä Parabellumin. Vielä sain itselleni hyvän ratsuhevosen. Se on ollut erään luutnantin hevonen ja on nimeltään Mervi. Kävin sillä ratsastamassa kornetti Esko Jussilan kanssa ja oli nautinto ratsastaa oikealla, opetetulla ratsulla.


27.6.1941, perjantai


Tänä iltana muutimme Kivilahdesta Huhukseen. Eskadroonat marssivat ja minä lähettiupseeri Esko Jussilan kanssa ja pastori Juho Tenkun kanssa ajoimme pikku Eifelautolla. Tie oli kapea, mutta maisemat kauniit. Menimme parin lossin yli. Särkän lossi oli pieni ja heikko, mutta kauniissa paikassa. Viime sodan aikana oli vihollinen ampunut usein noin 6 km:n takaa korkealta vaaralta tätä lossia ja oli vain kerran osunut. Sitten toinen Kallioniemen lossi, jossa oli viime sodassa ollut ja pysynyt taistelurintamana.


Puhuttelin siinä lossia ylittäessä erästä paikkakuntalaista sk. vääpeliä ja hän kertoi, että monta kertaa oli jää ollut mustana, kun vihollinen hyökkäsi. Se oli usein tullut kovasti huutaen ja juosten yli joen aina meidän rannallemme, mutta meidän noin 50 miestä oli sen kk- ja kivääritulella aina torjunut tuon rohkean, mutta hullun ryntäyksen.


Kun sitten ylitin lossin ja sain nähdä tuon korsukaupungin, jossa vihollinen oli majaillut, niin todella ihmettely pääsi suustani, kun näin sen valtavan sotilasmassan, jotka nuo monet korsut olivat tuona talvena kätkeneet. Oudoin tuntein ajoin autolla tuon alueen läpi. Jossain riippui vihollisen toppanutun riekaleet puun oksalla. Ajattelin ja asetuin vihollisen asemaan ja tunteeni oli rauhaton ja pelokas.


28.6.1941, lauantai


Tämän päivän olin Huhuksen Sk:n talolla. Yö oli kylmä ja palelin. Nukuin juhlasalin parvekkeella. Siellä nukkui myös se vihollispuolelle laitettava partio, 1 + 7 miestä. Tehtäväni oli laittaa nuo miehet matkaan. Katselin heitä. Vanhoja reserviläisiä, työmiehen rasittuneita kasvoja. Väsyneitä olivat miehet vielä eilisestä marssista, Rajavartioston palveluksessa ollut kersantti Määttänen oli vanhimpana. He odottivat jännittyneinä tehtäväänsä.


Kello 11 laitoin heidät matkaan. Kuorma-autolla he lähtivät mahdollisimman lähelle rajaa. Reppunsa selkään nostaen, kuuman auringon helottaessa lähti sotaisan näköinen partio matkaan. ”Hyvää yötä!” sanoi kersantti Määttänen leikkisästi, nousi kuorma-auton laverille ja niin Huhuksen tomuinen kangastie pölisi auton mennessä kohti itää.


Illalla kello 19 oli lähtö eteenpäin, koko esikunta lähti. Esikunnalla on siirtoihin käytettävissä kaksi henkilöautoa ja yksi kuorma-auto. Toisella henkilöautolla, joka oli suurempi ja parempi, liikkui komentajamme von Essen ja ratsumestari E Åkerman sekä adjutantti kornetti Suomela. Toinen pikku-Eifel on ollut tähän asti minun ja pastorin käytössä. Niinpä nytkin pastori Jouko Alfred Tenkku ja toinen lähettiupseeri Esko Jussila, vielä asevelvollinen nuori (syntynyt 1919) kornetti, lähdimme Eifelillä.


Kello 24 maissa tulimme Hattuvaaraan. Tehtäväni oli matkan varrella valvoa kahden lossin, Särkän ja Kallioniemen, losseja. Komentaja ja Åkerman olivat jo vuoteissaan pastorin ilmoittaessa: ”Herra eversti! Motorisoitu ptri saavutti alkupäällään Kallioniemen lossin kello 22.30.”


”Hyvä on.” oli everstin vastaus.


Niin aloimme Eskon ja pastorin kanssa hakea yösijaa. Tupa oli suuri, siinä oli yksi sänky ja yksi sohva. Ei mitään peitteitä, ei pehmikkeitä. Kapusin ullakolle ja sieltä löydettyäni puhtaan nokkossäkin ja puhtaita riepuja sulloin rievut säkkiin, niin oli patja. Vielä löysin vanhan tyynyn, mutta kun se oli likainen, panin sen puhtaaseen naisen hameeseen ja niin oli puhdas tyynynpäällinen. Vielä eräästä kamarista löytyi iso matto ja niin oli makupaikkani kunnossa.


29.6.1941, sunnuntai


Heräsin työhön ja touhuun. Olen nyt URR:n (Uudenmaan Rakuunarykmentin) oikea tiedustelu-upseeri, sillä edessäni on Uudenmaan Rykmentin päiväkäsky N: 52 (4)


29.6.1941 N: 1861/I/II 13 AS/JK


Tässä on kohta 4.: res.vänr. N. Kenjakka on ilmoittautunut rykmentissä päivämäärällä 24.6.41 ja määrätty tiedustelu-upseeriksi.


Niin, olen staabiherra. En olisi uskonut saavani näin suurta tehtävää, mutta niin nyt on käynyt.


Tänään on siis sunnuntai. Talo ja kylä kokonaisuudessaan ovat kauniilla paikalla. Paljon on taloja palanut viime sodan aikana ja melkein joka paikkaan on noussut uusi sitäkin komeampi talo. Keskellä kylää seisoo pieni, ikivanhoista suurista kuusista muodostunut kalmisto, sen vieressä yhtä pieni tsasouna kuin on kalmiston kuuset suuria.


Kello 10 sain tehtävän Esko Jussilan kanssa lähteä tiedusteluun Korentovaara– Korkeakangas- Iljanvaara - Hattuvaara. Kävelimme noin 16 km jalan kuumassa auringossa, kunnes olimme kylän korkeimmalla kohdalla tsasounan vieressä. Ovi oli auki ja niin kurkistin sisään Jussilan kanssa. Pieni, joitakin kuvia ja aivan itämainen leima.


”Ryssiähän nämä ovat?” oli Jussilan kysyvä toteamus.


En puhunut mitään, tein vain äitini jo ammoin opettaman hartaan merkin. Se oli käynti Hattuvaaran tsasounassa.


Vielä tänä sunnuntai-iltani annoin lähetille käskyn lämmittää saunan ja kylvimme komentaja, adjutantti Suomela, krk-joukkueenjohtaja luutnantti Parikka, Esko Jussila, pastori ja minä. Näin komentajan aatamina. Sorea, kaunis, jalorotuinen, siro. Siinä kuvaus esimieheni olemuksesta.


Saunan jälkeen nukuin hyvin.


30.6.1941, maanantai


Kesäkuun viimeinen. On kaunein kesä. Lämmin, aurinkoinen, vehreä. Olen Hattuvaarassa, tyypillisessä karjalaisessa kylässä. Suomen itäisimmässä osassa (nyky-Suomeni). Sota ei tunnu sodalta muuten kuin että työtä on ja työajalla ei ole mitään rajaa. Talo on evakuoitu, mutta ei ole tavaroita juuri pois viety. Seinäkellot ehjinä seinillä, astiat kaapissa. Olipa tämä samainen talo kyllä vienyt metsään piiloon vaatteita ja esim. 10 kiloa hienoa sokeria, mutta kun meidän eräs eskadroona majoittui juuri tähän metsäkohtaan, olivat miehet löytäneet peiton ja käyttäneet sokeria suihinsa. Kyllä tätä asiaa tuli sitten tutkimaan pari sotapoliisia. Mutta vain yhdet housut ja noin pari kiloa sokeria löytyi. Vaikeaa on ottaa selville tuollaista tapausta.


Heinäkuu 1941


Hattuvaara


Lipsunaho


Hullari


Korkeakangas


Niemijärvi


Vellivaara


Lehmivaara


Moskovan rauhan raja


Lengonvaara


Ilomantsin Putkela


Tolvajärvi


Ristisalmi


Ägläjärvi


Haukivaara


1.7.1941, tiistai


Oi armas heinäkuu. Missä minä otankaan sinut vastaan. Ilomantsin perukassa Hattuvaarassa. Kaunis olet sinä, Suomeni kesä, vaikka sotakin riehuu. Lämmintä. Otinpa pienen loman (1 tunti) töistäni. Menin talon puutarhan puolelle, aurinkoiseen puoleen ottamaan aurinkoa. Ensi kerran tänä kesänä aataminpuvussa. Kauan en saanut nauttia. Siinä selälläni levätessä muistin aikaisempia nuoruuskesiäni. Oi! Nuoruus intoineen ja nautintoineen. Silloin pienikin asia toi täydellisen ilon. Entä nyt. Saa olla melko suuri positiivinen tapaus ennen kuin tunnen iloa, sellaista kuin poikasena ja nuorukaisena. Siinä makasin heinikossa. Komentajan ikkunasta paistoivat vain kahden saappaan pohjat, ne olivat kuivumassa auringossa ikkunalla.


2.7.1941, keskiviikko


Olo Hattuvaarassa loppui. Siirto idemmäksi ja lähemmäksi rajaa, Lipsunahon uuteen taloon. Autolla, Eifeleillä, tulin luutnantti Tuppuraisen kanssa. Tiellä otin autoon nostomies Romsun, syntyjään Itä-Karjalasta Vuokkiniemeltä, ikä 32 vuotta. Hän oli menossa esikuntaamme Lipsunahoon jalan, koska oli myöhästynyt kansliatarvikkeita kuljettavasta autosta. En olisi uskonut, että hän oli niin nuori. Kovin oli vanhan näköinen. Työ on kovin raskas varmaan, ehkä myös pakolaisen kohtalo on karjalaisen veljeni niin vanhentanut. Kuuma oli päivä, hikeä pyyhki hihallaan mies, pakkaus selässään. Kiitollisena istui vierelleni autoon.


”Lähdettekö takaisin Karjalaan, kun saamme sen nyt takaisin?” kysyin.


”Kyllä varmasti, onhan siellä maat, jos ei muuta lienekään.” hän vastasi.


”Oikein!” sanoin kohtalontoverilleni.


Lipsunaho on talo. Sodan jälkeen rakennettu, vierellä seisoo vanhan talon uuni savupiippuineen kuin komea patsas ajasta, joka repi ja poltti Karjalaani. Ajattelin, eikö olisi syytä pitää muistomerkkinä tuota ”patsasta”, tehdä siitä todella patsas. Säilyttää se tuleville polville. Mutta me suomalaiset olemme uutuutta rakastavia, revimme usein sellaistakin, jota olisi syytä säilyttää. Kuitenkin on kaunista, että näinkin paljon on Karjalaa jo jälleenrakennettu.


3.7.1941, torstai


Lipsunahossa. Hoidan virkaani tiedustelu-upseerin tehtävissä. Otan vastaan puhelinsanomia edestä everstiluutnantti Karilta (=Rovasti) ja ratsumestari Parviaiselta (=Kalle). Kirjoitan ne salasanomamuotoon ja lähetän ne Ratsuväkiprikaatin (Ryhmä O) esikuntaan majuri Laurille (=Reppu), joka on prikaatin tiedustelu-upseeri ja minun esimieheni. Vielä pidän tiedustelupäiväkirjaa kaikista tiedoista, hoidan muitakin ilmoituksia, pidän huolen tilannekartoista muuttaen omaa ryhmitystämme sen mukaan kuin se muuttuu ja vien kaikki tiedot vihollisista karttaan.


4.7.1941, perjantai


Yhä kaunista, ei ole hyökkäys ryhmä O:lla alkanut. Ryhmä O:n komentaja on kenraalimajuri Oinonen. Hän kävi tänään von Essenin luona ja kuulin hänen tarkastavan von Essenin hyökkäyskäskyä ja hyväksyvän sen. Seurasin tätä selvitystä ja huomasin kenraalin olevan ystävällisen ja tavallisen miehen. Ei sellaista käskevää, jyrkkää, tiuskahtelevaa aristokraattia kuin esimieheni von Essen. Katselin luonteita. Enemmän kansanomaisempi, ystävällisempi on Oinonen.


O on hyökkäysryhmityksessä, odotamme hyökkäyskäskyä. Kalle on tiedustellut ja tänään yksi mies kaatui. Tietoja on saatu hyviäkin. Vihollisen ryhmityksistä on tietoja. Vihollinen tiedustelee meidänkin puolellamme. Eilen hyökkäsi 40-miehinen vihollispartio noin 6 km rajan tälle puolen meidän aliupseerivartiomme kimppuun erääseen taloon huutaen ja ampuen, käsikranaatteja heittäen. Onneksi vartiomme levossa oleva au nukkui riihessä ja kaikki muut pääsivät sieltä paitsi yksi miehistä, joka sai luodin rintaansa. Hänkin tänään tuli yksin osastonsa luo tuoden jopa kiväärinsäkin. Urhea poika. Karjalan kannakselta.


5.7.1941, lauantai


Lisää uhreja. Kallen osasto tiedusteli Hullariin ja joutui yllättäen vihollisen krh- ja kranaattituliasetuleen, jolloin kolme miestä jäi kentälle ja yksi haavoittui lonkkaan, mutta käveli takaisin rajan tälle puolelle.


Parviainen (=Kalle) on rehti upseeri, suomalainen, keski-ikäinen, ystävällinen. Pidän häntä toimen miehenä. Sai moitteita von Esseniltä, kun oli ilmoittanut maaston olevan vapaan (kuten se olikin) ja sitten kuitenkin oli ollut vihollisia, jotka aiheuttivat tuollaisen yllätyksen ja kolmen miehen tappion. Sellaista sattuu, syy ei ollut Kallessa.




6.7.1941, sunnuntai


Sunnuntai, olet pyhä, mutta en tunne sitä. Kaikki päivät ovat samanlaisia. Jälleen sain tietoja yöllä aina klo 24:ään. Partiomme toimivat. Eilen ampui vihollinen noin 45 min. kahdella krh:lla ja kahdella tykillä yli rajan Lengonvaaraan ja vain yksi miehistämme haavoittui lievästi käteen. Ammu sinä vihollinen, kun et tuon suurempaa saa aikaan. Olet hermostunut vihollinen. Mutta mekin olemme hermostuneet siksi, että hyökkäyksemme ei ala, vaan on tällaista turhaa odotusta. Mutta pian se kai alkaa.


Tänään lähtivät von Essen ja Åkerman (=Ye-ups) autolla Kallen luo. On hiljaista, ei kuulu mitään. Tilannetiedotus päämajasta ilmoitti joukkojemme pohjoisessa saaneen Vuokkiniemen ym. paikkoja. Eteneminen on hidasta, mutta etenemme kuitenkin. Kallen tiedustelupartiossa kolmesta kadonneesta kaatui kärkipartionjohtaja Penzin. Yöllä toiminut tiedustelupartio sai tietää, että Hullorin länsipuolella oleva kukkula, jossa oli ollut aikaisemmin vihollisen miehitystä, olikin aamuyöstä tyhjä, jolloin partio pisti tuleen hallitsevalla paikalla olevan suuren 4-aukkoisen kkkorsun ja palasi 1. eskadroonaan ilmoittaen havaintonsa. Tällöin komentaja käski Kallen lähettää vahvan taistelupartion ottamaan haltuun tämän kukkulan sekä Hullorin taloryhmän.


Näin lähti taistelupartio. Kärkipartiota johti Penzin, poika Helsingistä, arvoltaan kersantti. Vielä oli haava umpeen menemättä miehellä selässään viime sodasta. Melkein väkisten oli mies lähtenyt nykyiseen sotaan. Vapaaehtoisesti. Löysi kuolemansa ensi taistelussaan. Kärkipartiota johtaen kersantti Penzin tuli varovaisesti tietä pitkin saavuttaen erään puuosillaan palavan kk-korsun edessä. Silloin äkkiä soi vihollisen kk:t ja krh syöksi kranaattejaan. Rintaansa painaen huusi Penzin partiolleen: ”Minua sattui sydämeen, pojat! Älkää tapattako itseänne!” ja kaatui rintaansa yhä painaen purosillan korvaan. Vielä tuli krhkranaatti Penzinin pk:n viereen sen asetuttua tienpuolen asemaan ja ammuttua yhden lippaan. Ampuja voihkaisten kääntyi vaan seljälleen ja jäi liikkuvan aseensa viereen. Ampujan apulainen otti silloin aseen ja vetäytyi pois. Vielä yksi miehistämme oli jäänyt tuosta 1 + 6 kärkipartiosta tuohon vihollisen yllättävään tuliryöppyyn. Taaempana tullut taistelupartio kuuli taistelun, mutta ei harkittuaan tahtonut vallata tuota hyvin varustettua kukkulaa.


7.7.1941, maanantai


Alkoi jälleen viikko. Eilen klo 19 muutimme Esikunnan Lipsunahosta Korkeakankaan taloon. Talo on ruotsalainen lahjatalo. Katselin sen rakennetta. Heikko. Piirustus on fiksu, huoneet huvilalle sopivammat kuin maalaistalolle. Ovet ohuet, faneri niissä jo veden rappauttama. Seinät suurirakoiset. Vain perusta, sementistä laskettu on hyvä. Huvilana kyllä sopiva. Noniin, tulin kolonnamme yhden kuorma-auton lavalla pastori Tenkun kanssa. Tie huono, kovin huono, mutta eteenpäin pääsimme. Jäin autosta mäen alla ja nousimme Tenkun kanssa taloon, joka on hyvin kauniilla vaaralla.


Katselin etelään aukeavaa maisemaa. Miten kaunista, jylhää. Karjalani, Sinä hymyilet minulle, omalle pojallesi. Kivinen on sinun mäkesi, soiset ovat metsäsi, mutta jylhät, kauniit kaikessa yksinkertaisuudessaan. Avara, mieliä kohottava ja hyväksi tekevä on Sinun kasvosi.


Niin asetuimme uuteen taloon. Von Essen ja Åkerman menivät ullakkohuoneisiin, minä jäin alas toiseen huoneeseen. Koko illan parveilivat eskadroonan päälliköt esikunnassa. Ruotsinmaalainen ratsumestari sai kutsun pois ja hänelle sanoimme hyvästit. Schildt oli hänen nimensä. Pastori Tenkku lähti samalla autolla. Tenkulla oli käsky tänään mennä Ilomantsiin.


8.7.1941 tiistai


Mikä rauhallinen päivä sodan vallitessa. Alan osata hoitaa tehtäviäni ja sainkin tänään erästä puhelinsanomaa antaessani Repulle seuraavan tunnustuksen: "Tahdon tässä muuten sanoa, että teiltä olemme saaneet parhaat ilmoitukset, josta tahdon tunnustukseksi mainita."


"Kiitos!" oli vastaukseni. Työni on ottaa vastaan puhelinsanomia tiedustelutuloksista ja antaa ne edelleen Repulle (=majuri Lauri=ratsuväkiprikaatin tiedustelu-upseeri).


Tänään oli rauhallista, odotamme hyökkäyskäskyä, jota ei vaan kuulu. Rykmenttimme HRR on eilen hyökännyt saaden haltuunsa Suur-Kivisaaren, mutta Ontronvaara oli sen jätettävä takaisin viholliselle tänä aamuna. Omat tappiomme 21 miestä. Liian paljon. Liian kallista on hyökkäyssota. Oma osastomme, Osasto E (=Essen) vain tiedustelee. Mutta siinäkin tehtävässä on mennyt jo neljä miestämme. Osasto E:lle kuuluu: SP (Sissipataljoona I), jonka päällikkönä on jo viime sodassa kenraali Siilasvuon joukoissa kunnostautunut everstiluutnantti Kari, II/Kev.Psto 12 luutnantti Palokankaan johdossa, Ratsastava patteri luutnantti Anttisen johdossa ja Tykki Eskadroona luutnantti Palokankaan johdolla, krk-joukkue luutnantti Parikan johdolla. Siis melko vahva osasto. Kaikki nuo URR:n lisäksi ja alistettuna URR:n komentajalle, everstiluutnantti von Essenille.


Tämä päivä rauhallinen. Kirjoitin kirjeen Outini vanhemmille ja Outilleni (№4–41). Kävin saunassa Essenin, Åkermanin ja pastorin kanssa. Mikä suloinen tunne istua saunan jälkeen talon ikkunan ääressä ja katsoa kaunista Karjalan maisemaa vaaran näköaloilta. Mikä rauha, mikä kesän kaunis autereinen hämy. Tuolla Ilajanjärvi, tuolla suuri onkea suo, jonka reunassa hiekkainen tie pistää esiin ja muuten ei mikään riko erämaan rauhaa. Täytyy olla hyviä ihmisiä niiden, jotka ikänsä asuvat täällä ja näkevät ja tuntevat erämaan rauhan. Nyt on uusi, kaunis talo tyhjä. Vain me sotilaat häiritsemme sen kaunista rauhaa. Saunan savu kiertää matalalla vaaran rinnettä, näen sen yli. Pääskyset liitelevät, niiden pesä on uuden navetan ullakolla. Ei ole lintunen jättänyt kotiaan, vaikka ihmiset ovat jättäneet. Sinä, kirjani, sinulle annan aarteeni, tämän Karjalan lippuni. Panen sen Sinun lehtiesi väliin. Ota sen värit suojelukseesi.


9.7.1941 keskiviikko


Aika rientää. Juuri kun olin illalla nukahtanut rintamavalokuvaaja Valto Vuorelan viereen, tuli Åkerman komentajan huoneesta alas kiireisenä ja sanoi: "Nyt on tiedusteluupseerin herättävä!"


Kuin valveilla ollen hyppäsin pystyyn ja sain kouraani radiosanoman. "Lentiera vallattu, sieltä partio Lupasalmelle. Hypätkää heti!"


Kaivoin salkustani avainkamman ja pian oli sanoma salakirjoitettu ja viestiupseeri Etelä-aho vei sen radiomiehelle. Kömmin takaisin vuoteelleni ja vaikka olikin kuuma, vedin villavilttini pääni yli välttyäkseni hyttysten ilkeistä puremista ja soitosta.


Heräsin jälleen Åkermanin alastuloon ja sain salakirjoittaa Repulle puhelinsanoman: "Tiedustelupartiomme palatessa joutui se vihollisen yllättämäksi, tulitaistelussa kaatui yksi."


10.7.1941 torstai


Sanon sinua Kirjakseni, hyvä vahakantinen, minun Karjalan lippuni kanssa. No, nyt se alkoi! Korkeakankaan ruotsalaistalo selkäni takana. Tulin juuri apulaiseni kanssa Eifelillämme tähän metsään. Olen nyt teltassa. Ensi kertaa tällä retkelläni. Kovaa hälinää oli koko aamupäivän Korkeakankaalla. O. soitti E:lle. Karma osasto E:ssä alkaa tänään klo 17.


Heräsin Åkermanin touhuun. Vielä melko rauhan aikaisesti. Puin ylleni, pesin, join teeni ja ryhdyin töihin. Lähetin yöllä tulleen sanoman Repulle, järjestelin karttoja ja lähtöä. Essen ja Åkerman lähtivät Hattuvaaraan tarkastamaan vartioita sekä edelleen Lehmojärvelle 1. Esk:n luo.


Palattuaan sieltä klo 11 komentaja soitti O:lle ja varmisti Karman (=hyökkäyshetken). Komentaja antoi käskyn. Läsnä olivat minun lisäkseni luutnantti Palokangas, ratsumestari Åkerman, luutnantti Tuppurainen, kornetti Suomela, kornetti Etelä-aho ja vääpeli Nikkilä. Tilaisuus oli rauhallisen vakava. Everstin ensisanat olivat: "Tänään hyökkää Karjalan armeija!"


Mikä sykähdyttävä lause. Kauan olimme jo odottaneet tätä ja nyt se tapahtuu. Minä Karjalan poika olen Karjalan armeijassa. Kiitos kohtalolleni, että järjesti niin. En tiedä, mitä tulee eteeni, mutta tunnen aloittavani elämäni arvokkaimman työn.


Käsky oli rauhallinen. Komentaja on hyvä johtaja. Tämän jälkeen alkoi siirron järjestäminen. Esikunta siirtyy klo 16 mennessä SPT:n komentopaikkaan. Nyt on kello 16 ja minä olen teltan paikalla ja telttamme jo Karin havuilla.


Ajo autolla oli mielenkiintoinen. Tien kahden puolen oli ajoneuvoja, oli miehiä partaisia ja kesän lämmön rasittamia. Kärryjä, isoja kumipyöräisiä. Tie juuri pioneeriemme korjaama vain polusta, ehkä kärrytiestä, autolla ajettavaksi. Ratsuja täysissä ratsupakkauksissa ryhmittäin metsikössä, soturit istumassa hikisinä, mutta julman näköisinä karskeina sotilaina kypärät päissä, italialaiset lyhyet kiväärit huolimattomasti heiluivat olalla.


Ajoin kornetti Yrjö Tchernychin kanssa hyökkäystä odottavien miesten ohi. Tuossa oli 2. eskadroonan ratsumestari Lindeman, hän hyökkää parin tunnin kuluttua Iljan-Ruukinpohja-Lehmivaara. Sitten oli sissipataljoonan miehiä. He ovat reserviläisiä ja monion heistä vanhan näköisiä. Ajan ohi yhden sissijoukkueen, se marssii eteen, puseroiden rinnat auki ja hiki virtaa karvaista rintaa pitkin, partaa ei ole joudettu ajelemaan. Nuori vänrikki on edessä joukkueen johtajana. Ei ole suurta pakkausta sissillä, vain leipälaukku, kivääri, ks-naamari ja kypärä. Jälkeen jäivät hekin. Tulen uuteen komentopaikkaan. Tässä on jo edeltä laittamamme komentoryhmä teltta-ajoneuvoineen. Täällä kornetti Jussila ja Etelä-aho jo hääräävät. Löysimme Karin teltan paikan ja niin lähettien auttamana on telttamme pystyssä. Otin esiin kirjani ja panen alkutunnelmani kirjaani. Odottelen komentajan autoa. Sieltä tulevatkin jo Essen ja Åkerman. Seuraavaksi jään odottamaan odotettua hyökkäystämme. Saammeko Vellivaaran haltuumme vielä tänä yönä? Toivon niin. Toivon mahdollisimman pieniä omia tappioita.


11.7.1941 perjantai


Ensimmäinen hyökkäyspäivämme. On vuorokausi kulunut hyökkäyksen alusta. Hallussamme on tie NiemijärviVellivaara-Hullari ja olemme tehneet kolme mottia: Vellivaara, Hullari ja Lehmivaara. Alku ei ollut niin raisu ja selvä kuin olisin odottanut. Tykkitulemme alkoi hitaasti, samoin etenemisemme. Heti alussa, ensimmäisessä murroksessa, rajan ylityksessä meni kaksi pioneeriamme. He joutuivat murroksen edessä oleviin herkkiin miinoihin, jolloin kahdesta miehestä ei jäänyt mitään kannettavaa. Kolmas, vähän kauempana ollut mies sai lihariekaleita rinnoilleen ja oli kaatua ilmanpaineesta. Ensimmäiset uhrimme olivat pioneereja.


Vasen sivusta, 2. Esk. ratsumestari Lindemanin johdolla eteni hyvin aina Vellivaara-Lehmivaara-tielle. Siinä oli kaikenlaista sotkua. SP:n yksi komppania melkein hajosi, se oli luutnantti Pöyryn komppania. Illalla hämärissä kaksi miestä - karkureita - tuli esikuntamme luo etsien SP:n komentopaikkaa. Katselin pelästyneitä miehiä. Kalpeita, märkiä ja väsyneitä. Yritin puhua heille vakavasti miehekkyydestä ja huomasinkin sen heihin vaikuttavan. Sitten yksi läheteistämme vei heidät Rovastin luo.


Hyökkäyksemme alettua nousi ukonilma. Oli kuin luonto olisi yhtynyt tykkituleemme, mutta valtavasti suuremman jyrinän päästi ukkonen kuin ihmisten tykit. Ryömimme koko esikunta telttaamme ja oli todella turvallista olla suomalaisessa sotilasteltassa. Olin jälleen tehtävässäni, puhelin kilisi, otin sanomia vastaan ja seurasin karttaa. Hitaasti meni SP. Pian tuli tappioita. SP:ssä 1+2, Esk:ssa 1+5 jne. Poikiamme menee.


Aamupäivällä Yrjö toi SP:stä meille vangin. Kuulustelimme vankia joukolla, eversti, minä, Åkerman ja Yrjö. Vanki puhui hyvin suomea ja sanoi olevansa Inkeristä, 40 km Pietarista. Nimeltään Eino Matinpoika Karjalainen. Ensi kerran näin vihollisen näin vapaana ja luonnollisessa tilassa. Kuvitelmani oli toinen. Tunsin kuin olisin taistellut aaveita ja ei-ihmisiä vastaan. Nyt huomasin, että hekin ovat aivan tavallisia ihmisiä. Tämäkin nuori (synt. 1921) ei tietänyt kuukautta ja päivää, oli rasittuneen näköinen, laiha ja likainen. Päällä huono mantteli, kypärä ja nauhakengät käärittynä säärystimillä. Kädet aivan mustat. Selässä likainen pussi ja kaasunaamari. Puhui avoimesti kaiken, sanoi olleensa viime marraskuusta otetun kahden vuoden palvelukseen. Oli ollut Suojärven puolessa tekemässä tietä. Heitä oli tuotu 40 miestä tänne Vellivaaraan autoilla. Katselin ihmistä. Mikä kurjuus onkaan tuolla rajan tuolla puolen. Voi ihmisiä siellä.


Kysyin uskontoa. "Ei meillä ole sellaista", oli vangin vastaus.


"Kuinkas teidät on sitten kastettu?" kysyin.


"En tiedä" vanki vastasi.


Poloinen! ajattelin.


Pyysimme tyhjentämään pussin. Se oli ammuksia täynnä: varsikäsikranaatteja ja kiväärin patruunoita noin 10–15 kiloa ja omaa tavaraa pienen pieni pussi, jossa tyhjä, huonoa paperia oleva vihko ja venäläis-suomalainen sanakirja. Ihmettelin, ettei ole mitään henkilökohtaista tavaraa, mutta siellähän yksilö ei olekaan mitään. Ja niin tyytyväisenä vanki istui tavaroittensa taakse, kun pyydettiin ottamaan valokuvaa. Yksinkertainen, nuori mies. Säälin tunneoli syvä minun rinnassani.


12.7.1941 lauantai


Tänään oli sotainen päivä. Vihollinen hyökkäsi joukkojemme sivustaan ja löi hyökänneen osastomme rajalle asti. Suuret tappiomme: 18 kaatui, 30 haavoittui ja 9 on kateissa. Puolen päivän tienoilla ampui vihollisen tykki meistä yli lähelle. Olin teltan takana kaivetussa pienessä kuopassa ja kirjoitin siellä Outilleni kirjeen valmiiksi.


Illalla kävin pesulla Jussilan kanssa Niemisjärvellä. Kävelimme 2 km telttapaikastamme. Tien varrella olikin kovarantainen paikka. Vasta riisuuduttuamme huomasimme, että siinä kohtaa oli verta. Ja tarkemmin katsottuamme huomasin ihmisen suolistoa tai aivoja rantakivillä ja vedessä. Siinä olivat sairaankantajat pesseet haavoittunutta tai kuollutta. Oli jo paha hajukin. Kuitenkin peseydyin ja uin siinä. Kuka poloinen lie ollut. Jäljet ja jätteet olivat päivällisiä.


Niin meni touhukas päivä iltaan. Järjestin yöpäivystyksen ja panin levolle.


13.7.1941 sunnuntai


Heräsin everstin kutsuun: "Kenjakka!"


"Herra eversti!" vastasin nopeasti ja olin pystyssä sekunnissa.


"Toiminta alkaa" oli komentajan käsky.


Pian kömpivät ylös Jussila, Tchernych, Tuppurainen, Autio ja propagandamiehet Mäkinen ja Vuorela. Nyt on toiminta vauhdissaan. Klo 6:55 hyökkäsi vihollinen Lindemania kohti. Oma kk avasi tulen ja 30 vihollista jäi kentälle ja noin 10 miestä pääsi rajan yli. Äsken lähtivät pois nuo kaksi propagandamiestä Kiteen lohkolle. Nyt kuuluu vain tykin jyskettä, kun vihollinen ampuu Lindemania. Jätän kirjoitukseni tähän.


14.7.1941 maanantai


Eilinen iltapäivä oli touhun päivä. Vihollisen kiivas hyökkäys pani esikuntamme vähän sekaisin. Kivääritulen rätinä kuuluikin lähellä mäen takana. Eversti antoi määräyksen purkaa teltan ja pian se olikin pussissa ja kärryssä. Puhelin rätisi aina ja eversti, Åkerman ja minä saimme puhua torveen tarpeeksemme.


Oikealla ratsumestari Lindeman vetäytyi vihollisen ahdistamana rajalinjalle, vasemmalla sissipataljoonan 1. komppania oli lyöty aivan hajalle. Yksi nuorenpuoleinen, eksynyt mies tuli komentopaikkaamme, joka oli vain paljon tallattu paikka ja maatun näköinen, havujen peittämä ympyrä, jossa teltta oli ollut ja jossa nyt lojui pari upseeria nenä kohti taivasta, kenttäpuhelin 8 tuumaisen näreen kyljessä. Eversti odotti juuri jännittyneenä tietoja puhelimesta, kun hikinen ja kalpea sissi saapui paikalle. Kivääristään lujasti kiinni pitäen - kuin kalleimmasta aarteestaan - hän otti vielä asennon ja yritti selittää, mutta ääni katkesi ja kyyneleet sumensivat hänen silmänsä. Seisoin aivan soturin vieressä ja katsoin sivusta asennossa seisovaa suomalaista. En ollut ennen nähnyt, että silmästä voi tippumalla tippua kyyneleitä, ehkä siinä oli osa hikeä, joka helmeili urhon otsalla ja hiusten rajassa. Näin miten karpalo karpalon jälkeen nousi kyynel luomen alta vierähtäen jo läpimärälle puserolle. Näin miehestä, että hän oli ollut kovassa taistelussa. Hän selitti, että komppania oli vetäytynyt viivyttäen järjestyksessä, mutta sitten oli vihollinen aivan yllättäen iskenyt komppanian sivuun ja lyönyt joukkomme hajalle. Kovasti olivat vihollisen konekiväärit kaataneet miehiämme ja tuo toverien joukkokuolema ja vihollisen äkkiylläkkö olivat vaikuttaneet mieheen. Se, että ehjä komppania oli lyöty niin pirstaleiksi ja tappio oli ollut niin kamalaa ensi kertaa tulessa olevan urhon mielestä.


Eversti lohdutti ymmärtäväisesti miestä ja sanoi: "Menkää rauhallisesti tuohon tien varteen ja istukaa ja levätkää. Siihen tulevat toisetkin toverinne ja pääsette takaisin omaan komppaniaanne."


Lohdullinen oli sekin näky mielestäni, kun sissipataljoonan adjutantti luutnantti Eistilä, jo keski-ikäinen mies, rauhallinen ja vakava - juoksi hölkötti aivan hikisenä ja läpimärkänä, veti märän lappusen puseron rintataskustaan everstin edessä ja sitten yhdessä maassa mahallaan maaten tutkivat SP:n komentajan lappusta. Katselin tuota vakavan tasaista Eistilää. Ajattelin, kuinka hyvä voi olla suomalainen mies, kuinka mielelläni tahdon puristaa tuon miehen kättä vielä siviiliin päästyäni. Aina hän on yhtä rauhallinen puhelimessakin, kun olen saanut kuulla hänen tietojaan tässä tiedustelu-upseerin tehtävässäni. Tunnen puhelimessa aina tuon äänen sodan kiivaimmassakin tuoksinassa ja pauhussa.


Touhukas oli tuo päivä. Vihollisen tarkoitus oli vapauttaa motissa oleva Vellivaara ja siinä vihollinen onnistui. Meidän oli pakko vetäytyä rajalinjalle, sillä kolmen vuorokauden taisteluissa miehemme olivat väsyneet.


Ilta menikin rauhallisesti. Vihollinen pysähtyi. Eversti kutsui teltta-ajoneuvon takaisin ja niin jäi tekemättä ikävä teko, perääntyminen. Sillä kun olimme alkaneet hyökkäyksen, katson suureksi häpeäksi perääntymisen. Ja nyt onneksi emme ole perääntyneet vielä metriäkään. Telttamme seisoo samassa paikassa, mihin olemme sen tuoneet, Niemisjärven eteläpäässä, valtion metsässä, mäen kupeella, hyvässä sekametsikössä.


Tänään on ollut rauhallista. Poikamme saavat levätä. Vihollinen ei ole osoittanut mitään aktiivisuutta, se on vetäytynyt korsuihinsa ja varmistaa hyvin, joten partioittemmekin on paha päästä tiedustelemaan. Tänään sain ensimmäisen kirjeen tämän sodan aikana ja se on isältäni ja Fala-sisareltani. He ovat yhä Riihimäellä ja voivat hyvin. Kumma, etten ole saanut kirjettä omalta pikkuvaimoltani, vaikka hän on tässä lähellä, naapuripitäjässä Uimaharjussa. No, odotan, ehkä vielä joskus saan.


17.7.1941 torstai


Monta päivää on mennä hurahtanut. Olen yhä tässä samassa teltassa. Osasto E on vain samassa paikassa, kuin missä ensimmäinen hyökkäys epäonnistui. Nyt miehet ovat levänneet jo neljä päivää. Toiminta on ollut vain varmistusta ja tiedustelua.


Kävin yhtenä päivänä 2. eskadroonan luona. Se on etulinjassa varmistamassa. Menin ratsain omalla ratsullani, Mervillä. Mikä nautinto on ratsastaa oikealla ratsuhevosella, kun se tottelee pienintäkin ohjaksen nykäisyä ja jalan ohjausta. Menin metsätietä täyttä laukkaa ja nautin vauhdista. Mukanani olivat kornetti Jussila omalla Nassellaan ja sitten lähetti ratsullaan. Jätimme ratsumme mäen taakse ja menimme eskadroonan ratsumestari Lindemanin komentopaikkaan. Ei se ylen komea paikka ollut. Mäen rinne, jossa oli tiheä metsä, männyssä kenttäpuhelin ja männyn tyvessä kuoppa, kuin hauta. Kuopan pohjalla makasi ratsumestari Lindeman vilttien sisällä, koska oli koleahko sää. Mäen rinteessä oli paljon tuollaisia kuoppia tykistökeskityksen varalta. Miehet voivat hypätä silloin kuoppiinsa. Kranaatin on osuttava juuri tuollaiseen kuoppaan ennen kuin mies menee. Nyt lepovuorossa olevat rakuunat olivat tekemissään havumajoissa ja niiden suulla paloi pienet nuotiot, sillä ilma oli koleahko heinäkuusta huolimatta. Vaihdoin muutaman sanan Lindemanin kanssa, tiedustellen kuulumisia ja sitten lähdin etulinjaan, jossa pojat seisovat vartiossa.


Kuljen Jussilan kanssa polkuja pitkin, siellä oli ajettu reellä. Haavoittuneet ja kaatuneet pitää evakuoida reellä kesällä, sillä kärryillä ei pääse. Kuljin sen alueen kautta, jossa oli eilen ollut tykistökeskitys. Puita oli poikki ja oli kuin olisi tehty murros polulle. Ajattelin, että tiukat olisi ollut paikat, jos olisi ollut tuossa kohdassa kranaattien räiskyessä. Kuljimme edelleen, metsikössä seisoi siellä täällä vartiomiehiämme. Huomasimme heidät vasta aivan läheltä, kun taas he olivat huomanneet meidät jo kaukaa ja tunteneet omikseen, koska yksikään vartio ei kysynyt meiltä tunnussanaa.


Saavuimme eteen ja pujahdimme polulta tiheän lehtipuupensaikon läpi pienelle mäelle. Siellä olikin ne miehet, joita haimme. Vartiopäällikkönä oli asevelvollisuuttaan suorittava nuori vänrikki. Eilen hän oli kokelas ja ylennystä olimme hänelle viemässä. Pieni nuotio, kolme leppää taivutettu mukavasti kiinni toisiinsa ja niiden alla paloi nuotio ja nuo lepät hajottivat mukavasti savun. Viisaita nuo pojat.


"Terve!" huusivat pojat jo kaukaa meille. Menimme nuotion ääreen. Tuo nuori kornetti oli partainen ja väsynyt ja hänen miehensä olivat yhtä nuhruisen näköisiä. Onnittelimme Jussilan kanssa uutta upseeria ja annoimme hänelle yhden ruusukkeen kaulukseensa.


"Kyllä ne riittävät", sanoi upseeri, Katila nimeltään. "Mieheni tuntevat minut ilman merkkejäkin."


Niinpä tuntevat, ajattelin. Suhde oli toverillinen miesten ja upseerin välillä. Pojat kyselivät uutisia ja kerroin heille, mitä tiesin: saksalaisten eteneminen Pietarin lähelle ja Narran ja Suolahden valtaus tekivät miesten mielet iloisiksi. He kertoivat omia kuulumisiaan. Eilen meni hyvä mies, sanoi yksi. Räjähtävä luoti osui leukaan vieden sen kokonaan. Jos olisi ollut tavallinen luoti, ei Väinö olisi kuollut. Huomasin poikien kammoavan räjähtäviä luoteja. Istuttuamme ehkä tunnin lähdimme takaisin.


Muuten aika meni hiljalleen. Elämä on kuin leirillä oloa. Asumme teltassa. Lähetit huolehtivat kaminan lämmityksestä ja teltan puhdistuksesta, tuovat meille ruuan ja juo-maveden, keittävät käskystämme kahvin ja vartioivat teltta-aluetta öin ja päivin. Sodasta emme tiedä. Vihollinen on vetäytynyt varustettuihin asemiinsa ja meidän miehemme vain vartioivat.


Teltta-elämä on erämiehen elämää, sellaista likaista. Nukumme havujen päällä, useimmilla meistä on viltit, mutta alle on vain havut. Kullakin on vaatteet päällä. Havujen oksat eivät ole pehmeitä, mutta väsynyt mies nukkuu.


Kaminan lämpö tekee niin suloisen tunteen, varsinkin kun aamuyöstä on kylmä. Nukkuessani puolet viltistäni on alla, puolet päällä. Hattunion päässä korvilleni vedettynä, sillä pää on kaminasta poispäin, teltan reunassa ja jalat melkein kaminassa kiinni, lämpimässä. Nukun rauhattomasti, sillä olen tiedustelu-upseeri ja on oltava aina varuillaan, mitä tärkeää kuuluu puhelimesta. Olen asettanut puhelinpäivystäjäksi joka yö jonkun. Tänä yönä on kornetti Jussila vuorossa. Hän nukkuu puhelin aivan korvansa vieressä. PRRR! soi puhelin. Jussila vastaa. Kuulen joka soiton ja puhelun aiheen. Milloin asia on tärkeä, hyppään pystyyn muuttamaan tiedon lyhyeen ja täsmälliseen muotoon ja panen sen salakirjoitussanomana edelleen Kahvit 5 ja Repulle Ryhmä O:n esikuntaan. Nyt Jussila kuulee: "Illalla on annettu propaganda kovaäänisellä ja vangin esittämänä tehonnut. Klo 3 yöllä tuli 10 vihollismiestä kiväärit piippu alaspäin ja kädet ylhäällä pyrkien meille vangiksi, mutta meidän vartiomiehemme, jo iäkäs sissi, ei tiennyt meidän propagandalähetyksestämme, vaan ampui vihollisia. Viholliset suojautuivat ja menivät takaisin."


Eversti vierelläni nostaa päätään ja tiuskaisee: "Perkele, mikä tonttu vartiomies!" Minäkin nousen, mutta menemme jälleen maaten, Jussila, eversti ja minä. Muut nukkuvat sikeästi meitä kuulematta. Taas soi puhelin, kuulen unen seasta Jussilan ottavan vastaan puhelinsanoman: "Takana selustassa, Lehtovaarassa vihollispartio yllätti vartion 4 miilunpolttajaa, joista vartiossa ollut pääsi pakoon ja muut kolme joutuivat vihollispartion tuhottavaksi!" Taas eversti herää, minä myös. Eversti antaa käskyn lähettää partion ottamaan vihollisia kiinni. Partio lähtee. Jälleen nu-kumme. Eversti, aatelisherra, siisti, nukkuu vanutäytteisellä makuupussilla vierelläni. Hän on pehmeän huovan alla ilman puseroa. Tiedän, että hänkin nukkuu koiran unta.


Teltan oviaukon peitto kahisee, esiin pistää alikersantin hikiset kasvot. On yö klo 3–4 paikkeilla. Alikersantti kysyi jotain kaminanvartijalta ja lähetti osoitti ratsumestari Åkermania. Åkerman herää alikersantin kosketuksesta ja alikersantti selittää käskyn antaneelle Åkermanille asiaa: "Partio Luukkonen on palannut. Ei mitään erikoista. Vihollinen liikkuu välimaastossa vain partioina."


Kuuluu mutinaa ja "hyvä on" ja alikersantti menee nukkumaan omaan telttaansa.


Taas soi puhelin: "Vihollispartio hyökännyt parivartiomme kimppuun ja toinen miehistämme on kaatunut." Eversti herää tuohon. Sehän on tavallista sodassa, että miehiä kaatuu. Jussila kallistuu jälleen kenttäpuhelimen viereen. Teltassa palaa lyhty. Kirjuri ylikersantti Nisonen, hiljainen Lenin mies, kirjoitettuaan klo 2 yöllä uutta hyökkäyskäskyä koneella on sen saanut valmiiksi ja on kallistunut kenttäkirjoituspöydän viereen, puoleksi sen alle, nukkumaan.


Ulkona aamu valkenee, aamunkoi on punainen, mäellä telttamme yläpuolella seisoo vartiossa suomalainen soturi. Hän ei nuku, katse tähyää itään, tuolla on rajarailo, sen takana on vihollisemme, puna-armeijalaiset. Hän vartioi, hänelle on uskottu paljon, hän vartioi rykmenttinsä esikuntaa, komentajaa ja muita esikuntaupseereita. Aamu muuttuu päiväksi. Teltassa heräämme. Lähettimme tuovat teetä. Eversti pukee puseronsa ja avaa yöllä kuriirin tuoman virkapostin. Osa kuuluu adjutantille, mappi I, osa minulle, mappi II ja osa y-e-upseerille, ratsumestari Åkermanille, mappi III. Otan minulle kuuluvan postin, ryhdyn toimenpiteisiin ja panen salkkuuni. Minun postiini kuuluu Päämajan tilannetiedotus joka päivä. Tutustun siihen kartan avulla ja esitän sitten sen everstille. Eversti merkkaa sinisellä ja punaisella kynällä taistelurintamien kohdat. Tänään on paljon tietoja. Joukkomme ovat Loimolassa, Kollaa on vallattu, olemme Jänisjärven eteläpäässä, etenemme Suvilahteen, saksalaiset ovat Pietarin porteilla, Partinen saapuu Lupasalmelle, siellä on 600 ryssää motissa. Niin alkaa jälleen päivä.


Nyt palasi yöllä laitettu partio ja ilmoitti: "Miilunpolttajia ei ole tapettu. Yksi ryssä oli tullut vain miilunpolttajien majapaikalle, jolloin vartiossa ollut oli paennut ja ryssä oli mennyt kolmen makaavan polttajan luo ja herättänyt heidät. Ja kun partiomme meni paikalle, oli ryssä miilunpolttajien keskellä piirissä istuen ja he juttelivat rauhassa suomeksi. Ryssä oli Vilho Lukkarila Ylivieskasta, hän oli ryssän puolella. Oli ollut kaksi päivää sitten hajotetun 4-miehisen partion yksi jäsen. Hän oli 54-vuotias ja jäänyt jälkeen ja eksynyt muista, kun suomalaiset ajoivat takaa." Niin selvisi yöllinen hälytys.


18.7.1941 perjantai


Tänään heräsimme tavalliseen meluun, kun lähetit toivat aamuteen. Yöllä oli tullut taas joitakin puhelinsanomia, tutkin ne ja laitoin yhtenä sanomana Repulle. Eversti ilmoitti, että Ilomantsissa Ryhmä O:n esikunnassa on sotamarsalkkamme Mannerheim. Hän voi tulla tänne, sillä onhan hän URR:n kunniapäällikkö ja tämä rykmentti hänen lempilapsensa. Eversti ilmoitti vielä, että tänään tulee taas sotilaskotiauto tänne.


Niin alkoi puhdistustouhu. Parrat ajettava, peseydyttävä, teltta-alue siistiksi ja telttaan uusia havuja, kamina siistiä ja kaikki kuntoon. Eversti ja Å lähtivät yksikköihin jakamaan vapaudenristejä ja mitaleja ensimmäisessä hyökkäyksessämme kunnostautuneille. Nyt on kaikki kunnossa, istun siistityssä teltassa kirjoittaen tähän kirjaani.


Äsken tutkin karttoja. Rakkain oli Itä-Karjalan kartta. Katsoin synnyinpaikkaani. Siinä se oli, Kenjaki. Se on venäläisittäin, mutta tässä on päämajan tieselostuskirjelmä, siinä seisoo "tie Munjärvenlahti-Nolgamjärvi-Kangasjärvi autotie. Kenjakassa 4 taloa. 3 km Kenjakasta itään traktoriasema." Katson tuota. Lasken ja suunnittelen. Saanko takaisin isieni maan, kodin, tilan. Tuossa se on, kotikyläni. Olen mittaillut mitan kanssa usein matkoja siinä. Niin, 70 km on Petroskoihin ja 80 km tulee Suvilahteen. Suurethan nuo matkat ovat, mutta nykyisenä autokautena ei liian suuret. Jospa joskus vielä saan oman kodin Kenjakan mäelle pystyttää.


19.7.1941 lauantai


Lauantai, pyhän aatto, voinko mieleni asettaa pyhäiseksi. Yritän. Kun ihminen oikein pakottautuu, niin voi sodassakin erottaa pyhän arjesta. Tänään päivä oli siitä erikoinen, että sain ensimmäisen kirjeen rakkaalta vaimoltani ja suloiselta Pauli-pojaltani. Kovin sota panee postin sekaisin, kun kuukausi meni ennen kuin kirje Uimaharjusta Ilomantsin Korentovaaraan saapui. Mutta saapui ja se on pääasia. Päivä oli muutenkin erikoinen. Jospa panen yhden lauseen vaimoni kirjeestä aina tähän kirjaani ja nyt se on seuraava: "Kun eräänä iltana olin surullinen ja kyyneleenikin tulivat esiin ja Pauli-poikani oli sylissäni, niin katsoi pojuni niin ihmeissään ja kohta pieni huuli meni mutruun ja itku meinasi tulla. Hän, pieni poloinen, jo voi ymmärtää mamin surun."


Saunareissukin oli omalaatuinen. Menin Jussilan kera lämmittämään saunaa komentoryhmän everstille. Eversti ei voinut lähteä, kun odotteli hyökkäyskäskyä, mikä tulikin. Talo, jonka saunaan menimme, oli palanut viime sodan aikana. Vain kaunis tiilistä tehty savupiippu törötti rauniokasan keskellä komealla vaaralla ja sivussa vaaran rinteessä oli tämä pieni sauna. Jussila sanoikin: " Ei tuo ryssä ymmärrä edes tuhoamistyön päälle, vaikka itse kansojen isä (=Stalin) siihen kehoittaa, kun parhaan suomalaisesta talosta - saunan- jättää polttamatta." Oli todella mukava kylpeä lika pois pinnasta ja tuta lämmön sulo ruumiissa. Mutta siinä kylpiessä hyviä löylyjä lauteilla Jussilan ja ylikersantti Nisosen kanssa, tapahtui kamala jyrähdys ja heti perään toinen. Sauna oli oikea sisäänlämpiävä, vanhahko ja nokinen ja tuo jyrähdys tärähdytti vanhaa saunaa niin, että nokea rapisi niskaamme ja luulin näkeväni kiukaan hajoavan. Hyppäsin alas lauteilta ja huusin: "Keskitys!"


Esko Jussila hörähti nauruun ja nauroi niin pitkään, että olin suuttua. "Selitä, senkin Esko Eskonpoika pässinpää, Tervasmäen alingosta, Pahkaperä Jussin seitsemäs apina!"


Selittihän Jussila, että oma tulipatteri on tässä saunan takana, metsän reunassa ja on tullut juuri tukiasemiin ja ampuu ensimmäisiä tarkistuslaukauksia.


"Vai niin!" sanoin venyttäen ja jatkoin kylpemistä. Mutta olinko vielä vähän suuttunut, kun panin löylyä lisää ja kylvin niin lujaa, että Jussila ja Nisonen pakenivat lauteilta. "Ja minä menen katsomaan noita noenkaristajia saunan päälle."


Niin menin Jussilan kanssa. Siellä oli neljä tykkiä, pieniä, lyhytputkisia asemissa. Tykkimiehet lojuivat kukin ryhmä tykkinsä takana ja heidän takanaan avonaiset ammuslaatikot. Taaempana oli puhelin, jonka ääressä nuori vänrikki laski. Kohta nousi vänrikki pystyyn ja komensi: "Ensimmäinen laukaus! Numeroita sarja - ja tulta!" Jälleen rävähti, tykki oikein hyppäsi, mutta jäi entisille pyöränsijoilleen.


Palattuani komentoteltalle oli siellä kiire ja hoppu. Kohta sain selvityksen: "Tänään yöllä klo 1.30 se alkaa!" Ja niin alkoi touhu. Komentajan käskynanto, sitten tilattiin kahvit ja voileivät huoltoportaasta, lottaneiti ne toi, tarjoili ja lähti. Vielä pariksi tunniksi telttaan ottamaan nokkakärsköt (=pienet unet) ja sitten uuteen paikkaan.


23.7.1941 sunnuntai


Toinen hyökkäyksemme tässä sodassa on alkanut. Purettuamme teltan ajoin yksin pikkuautolla kärrytien haaraan, sitten kaikki rensselini yllä marssin pari kilometriä pioneeriemme laittamaa kärrytietä etulinjaan. Tien varrella oli miehiämme. Tuossa on kärryjä ja niiden vieressä laatikoita - ammuksia. Tuossa ratsuja - käsihevosia vartiomiehineen. On heinäkuun keskiyö, valoisaa ja hiljaista. Tässä on pst-tykkejä ja pattereita. Tuossa on sotaisen näköisiä miehiä, yksi seisoo hajareisin selittäen jotain. Kaikilla on sotainen varustus, kypärät, jotka hyvin naamioitu varvuilla, niin että kun pää heilahtaa, näyttää kuin mustikkamätäs kääntyisi. He olivat hyökkäykseen valmistuneita rakuunoita. Koko tien varsi miehiä. Saavun metsikköön, jossa on jo puhelin puussa ja komentaja Å. Jaha komentopaikka. No niin, olenhan minä täällä kerran käynyt, tuttu paikka. Paneudun kiven juureen istumaan. Nyt tykistömme valmistelee. Kranaatit ulvovat yli päittemme, katson silmä kovana eikö nuo näy, kun ääni kuuluu niin läheltä. Ei, ei ne näy. Odotamme kaikki: ohi menee 3. eskadroona - reservi. Miehet marssivat totisina, mutta näen askeleen noususta, että he ovat innokkaita ja palavat halusta saada iskeä ryssää. Siinä menee kk, siinä pioneerit omalaatuisine putki- ja muine miinoineen. Siinä pieni sairasryhmä ja nyt kolme hevosta perässään oikeat purilaat, joilla tuodaan haavoittuneet ja kaatuneet.


Ja nyt alkoi kova rähinä, pauke ja papatus. Mäkemme takana on vihollisen ensimmäinen varustettu tukikohta. Mökkiaukio. Lindeman ottaa sen, niin oli käsky. Eversti ja Å ovat puhelimessa. Å otti soiton ja sai kuulla jotain mielenkiintoista: "Saatu kolme vankia ja ne ovat tulossa tänne."


Vangit tulivat ja kuulustelin heitä. Inkeriläinen Väinö Adaminp. Purlakka, aunukselaiset Feodor Adreinp. Feodoroff ja Adrei Paulovinp. Arestoff. Viime mainittu vanhin, 4 lasta ja vaimo jäi odottamaan viidettä. Aunukselaiset olivat metsätyömiehiä ja inkeriläinen traktorinajaja läheltä Pietaria. Kertoivat avoimesti kaiken, minkä tiesivät. Tärkein tieto oli meille, että 4 km päässä Mökkiaukiosta on vihollispataljoona. Tätä tietoa lähti Tchernych viemään eteen komentajalle. Sillä se tekee vastaiskun varmasti. Minä siis kuulustelin vangit. Ei hullumman näköisiä, kesäpuku ruskea ja siisti, vain mantteli oli huono. Vangiksi olivat joutuneet omaa haavoittunutta hakiessaan. Aseet olivat antaneet heti pois. Ei ollut nämä pojat halukkaita sotimaan, huomasin sen. Yhden miehemme saattamina lähtivät vangit taakse.


Taistelu jatkui koko päivän tyyntyen illalla ja lakaten yöksi. Tchernych, joka lähti vangeilta saatua tietoa viemään, joutui aivan edessä taisteluihin. Olin juuri laatimassa ilmoitusta Kahvi5:een URR:n viholliselle aiheuttamista tappioista, kun lähetti toi sanan, että vänrikki Kenjakka joukkosidontapaikalle. Lähdin kiireesti. Heti ajatus välähti, että joku tuttavistani on haavoittunut. Juoksin noin 50 m päässä olevan Jsp:n luo. Huomasin, että teltan eteen oli ajettu purilaat, jossa makasi haavoittunut. Katsoin jännittyneenä ja huusin: "Tchernych!" Niin, siinä makasi toverini, hyvin hyvin nokisena ja hien tekemästä vaosta kuulsi kalpea poski. Silmät olivat sammuneen näköiset. Mies oli haavoittunut.


"Reiteen ylös osui luoti. Olin ottamassa takaisin viholliselta erästä poltettua kukkulaa ja olimme jo saaneet sen, kun vihollinen noin 100 metrin takaa pienen, vielä palavan suon yli aukaisi kk-tulen ja aivan läheltä pari krh:ta alkoivat syytää kranaatteja kukkulallemme, joka oli aivan avoin, koska metsä oli palanut. Oli kamala olla siinä, kun olimme tukehtua. Kranaattien räjähdykset ympärillämme nostivat kaiken tuhkan ja noen ilmaan. Tuhka ja noki tarttui hikiseen ja märkään ihoomme, olimme mustia. Oli ka-malan ankara krh-tuli, miehiämme haavoittui ja kaatui. Näin lähellä osuman saaneen miehemme, hän oli kääntynyt selälleen tuhkaiseen maahan ja huusi apua. En voinut jättää rakuunaa noin, ryömin avuksi. "Lonkkaani osui!" ilmoitti musta soturi. Koetin vetää käsistä miestä alas kukkulalta, silloin olinkin liian pystyssä. Maa ja tuhka pöllähti edessäni ja reittäni vihlaisi, kun minuun osui. Oikea jalkani tuli aivan hervottomaksi. En voi auttaa, sanoin rakuunalle, minuunkin osui. Olin samassa tilanteessa kuin äsken autettavani. Krh-tuli oli ankara. Kk-tuli oli huomaamattamme loppunut, krh-tuli harventunut, silloin ilmoitin lähellä olevalle: "Viekää sana, että lääkintämiehiä tarvitaan tänne, täällä on paljon haavoittuneita." Mutta pian olikin pari soturia luonani, he huomasivat minun olevan haavoittunut. He raahasivat minua ja näin lääkintämiesten vetävän paareja ohitseni kukkulalle. Pian olimme alhaalla koivikossa, siellä paareihin ja edelleen. Verta vuosi kovin, olin jo ihan kuitti. Lääkintämiehet olivat repineet housuni ja panneet jotain vanua. Ja se purilailla tulo oli kamalaa. Arvaat, kun yli kivien ja kantojen tuotiin. Nyt olen tässä, saanko vettä?"


Annoin vettä. Hän odotti vuoroaan, sillä sidontapaikalla oli jonoa, nyt sidottiin sitä rakuunaa, jota auttaessaan upseeritoverini oli haavoittunut. Katsoin tutun lääkärin työtä, hän on AKS-läinen, osakuntatoveri, nimeltään Kankkunen. Hän hääri aamutohveleissa teltan edessä kankaalla. Potilas tuotiin varta vasten tehdylle pöydänkorkuiselle paarille. Siinä oli lääkintälaukut auki, oli pulloja, pihtejä, lasipistimiä ja tuubeja. Ammattityötä, katsoin ja ajattelin. Nyt nostettiin Yrjö pöydälle. Kasvot vääntyivät tuskasta. Seuraavaksi hänet aukaistiin. Huh! Mikä näky. Housut oli revitty auki, sukupuolielimet olivat ihan veressä ja noessa. Haava oli ammottava ja vuoti vielä verta. Sirpaleen reikä, sanoi lääkäri kasvot vakavina. Kysyin hiljaa lääkäriltä: "Pahoin on, kun on rikki ja näyttää kuin toinen kivespussi olisi vuotanut."


"Ohoh! pääsi huokaus. Yrjö, nuori poika, puhui aina tytöistä ja oli reipas, ja nyt on tuossa. Lohdutin häntä.


Lääkäri apulaisensa kanssa hääri. Nyt oli sidottu. Vielä ruiske morfiinia. Yrjö on puhelias. Kiroaa ryssää, näkee morfiinin ja tietää sen vaikutuksen olevan lyhyen. Yrjö vastailee tohtorin apulaiselle, joka kirjaa isoon kirjaan haavoittuneen nimen, arvon, tuntolevyn numeron, haavan laadun, osoitteen yms. Otan Yrjön kellon, joka putosi revittyjen housujen taskusta, samoin lompakon takataskusta ja panen ne potilaan päällä olevan puseron rintataskuun. Pian on valmista. Yrjö Tchernychiä tuli katsomaan luutnantti Tuppurainen ja ratsumestari Åkerman. Sairasauto tuli ja pian sinne nostettiin neljät paarit. Yrjöä autoon kannettaessa hän huusi: "Tuppurainen, vie terveisiä sille tytölle." Hän tarkoitti sairaanhoitajatar Oili Peilimoa (Pauloff), joka on työjoukkueen mukana. Työjoukkue tekee meille tietä aina kun me etenemme. Yrjö-parka. Vielä muisti tyttöään. Pari kolme kertaa hän oli käynyt takana majailevan työjoukon luona ja hankkinut tyttötuttavan. Nyt hän lähti sairaalaan ja menetti ehkä isyysonnen iäkseen.


Tapahtumat jatkuvat. Sairasauto lähtee, purilaat tulevat, nyt on purilaissa kuollut, pää on sillä alaspäin, niin tavallisesti kuollut tuodaan. Hän oli jo 9. tänään. Paljon menee hyviä poikia.


Sotainen ja toiminnan sunnuntai hiljeni yöksi. Vain silloin tällöin pieni konetuliaseen sarja särähdyttää kesäyön rauhaa. Makaan teltassa. Olen puhelinpäivystäjä. Äsken tuli komentaja viestiupseerin (=kornetti Etelä-aho) kanssa edestä. Nyt he nukkuvat. Kipinä-Kalle (=kaminavartija) panee puita ja kiroilee hiljaa kun kamina savuaa. Minä hieron silmiäni, niitä kirvelee savu ja edellisen yön valvominen. Puhelin pirisee…nappaan eestiläispuhelintorven ja kuulen: "Täällä luutnantti Anttinen. Ratsumestari Parviainen joukkueensa kanssa palannut vihollisen selustasta. Siellä tuhosivat 10 parivaljakon kuormaston. Seitsemän hevosta ammuttiin, kuusi ryssää ammuttiin, loput hevosista oli aikomus tuoda, mutta vihollinen aiheutti, että emme voineet."


Hyvä on, ajattelin. Komentaja olikin huolissaan juuri tästä joukkueesta, nyt se on palannut. Jälleen teltan lyhty väräjää ja kamina savuaa Kipinä-Kallen hiljaa kirotessa. Nukun hetken. Jälleen torvesta kuuluu: "Täällä Rovasti. Vihollinen yrittää huoltaa Vellivaaran mottia. Saimme yhden parivaljakon ehjänä. Muuten ei uutta."


Jälleen nukun. Nyt soittaa Jussila: "Hei, joko eversti nukkuu? Jaha, no pane ylös ja ilmoita sitten, että täydennysmiehet perillä klo 23." Hyvä on, katson kelloa, se on 2.00. Vielä torven ollessa korvallani herää eversti ja hihkaisen torveen: "Hetkinen!" Ilmoitan everstille Jussilan soittavan. "Jaha, käskekää hänen palata!"


Telttaovikangas pullistui, esiin pistää sileät ja puhtaat upseerin (luutn.) kasvot, siisti pusero arvomerkkeineen. Tunnen tulijan, hän on rykmenttimme krh-joukkueen johtaja. Palaa 7 vuorokauden lomalta äitiään kantamasta. Tervehdin häntä. Heti perässä tulee vänrikki. Tunnen hänet ROE:n (=ryhmä O:n Esikunta) kuriiriksi. Hänellä on virkapostia. Kuittaan ne, neuvon Rovastin komentopaikan ja kuriiri poistuu.


Juttelen krh-joukkueenjohtajan, luutnantti Parikan kanssa. "Kaksi päivää myöhästyin. Lähdin jo viime torstaina paluumatkaan, nyt on maanantaiaamu. Hauholta lähdin. Junat ovat aivan sekaisin. Kaikki myöhässä. Sain odottaa joka asemalla. Pääsin yhden asemavälin Punaisen ristin junassa. Sotilaskuljetuksia vain."


"Onko saksalaisia näkynyt?" kysyin.


"On. Paljon oli heitä Pieksämäellä, Jyväskylässä ja Joensuussa. Kovasti on autoja ja moottoripyöriä heillä. Ja itään ovat matkalla."


"Mutta mistä johtuu, että junainkulut ovat sekaisin, onhan jo kuukausi kulunut varsinaisesta liikekannallepanosta?"


"Kuulemma juuri näinä päivinä lähetetään kaikista koulutuskeskuksista miehiä rintamalle ja sotivien joukkojen huolto vaatii oman osansa liikenteestä."

